Flytningen af Lynetten til Holmene ved Avedøre og spildte investeringer i det eksisterende anlæg på Lynetteholmen kan samlet set ende med at koste omkring 12 milliarder kroner.

Selve anlæggelsen af øerne er kun vurderet til at koste 3,2 milliarder alt inklusive, men under præsentationen af visionen kom det også frem, at Hvidovre og Københavns Kommune gerne vil flytte hele hovedstadens rensningsanlæg, Lynetten, til de nye øer.

»Som et slag på tasken vil jeg vurdere, at flytningen vil koste omkring 10 milliarder, men det er svært at sige,« siger direktør i Biofos John Christiansen.

Den eventuelle regning vil ende hos de 15 hovedstadskommuner, der ejer Biofos.

Holmene Holmene får et areal på 3,1 millioner kvadratmeter. Heraf bliver 700.000 grønne arealer.

Det nuværende renseanlæg på Lynetteholmen skal flyttes til Holmene.

Ifølge en rapport fra Deloitte vil de ni øer skabe 12.000 nye arbejdspladser plus 15-30.000 afledte arbejdspladser.

Derudover mener Deloitte, at de færdige øer vil øge Danmarks BNP med 54 milliarder kroner.

Udfyldningen vil starte i 2022, mens den sidste ø formodes indflytningsklar i 2040.

Istandsættelse trods flyttevision

Udover udgifterne til opførelsen af et nyt anlæg er der planlagt udvidelser af den nuværende rensekapaciteten for 800 millioner kroner frem mod 2025. Derudover er der afsat 600 millioner kroner til vedligehold af Lynetten og anlægget ved Damhusåen.

Siden det sandsynligvis vil være begrænset, hvor meget af anlægget der kan genbruges eller flyttes, vil disse investeringer være spildt. Alligevel tøver Biofos ikke med at foretage dem.

»Vi slår koldt vand i blodet og fortsætter med udvidelsesplanen frem mod 2025, som vi har arbejdet med i flere år. Siden København vokser, kan vi ikke stoppe, indtil der står et nyt anlæg klar på Avedøre Holme, for så risikerer vi at løbe tør for kapacitet,« siger John Christiansen.

»Hvis vi skal flytte, og jeg siger og mener hvis, så må vi revurdere den plan,« fortsætter han.

Politisk pres

Præcis hvorfor flytningen skal ske er der ikke kommet nogle klare begrundelser for. Men regeringen har planer om en anden ø-udvidelse til boliger ved Lynetteholmen, og disse boliger vil komme til at ligge op ad det nuværende Lynetten. John Christiansen afviser, at det er, fordi Lynetten lugter.

»Vi har ikke haft en eneste naboklage, men vi kan konstatere, at folk flytter tættere og tættere på Lynetten. For bare fem år siden var der betydeligt længere til den nærmeste beboelse,« siger direktør for Biofos John Christiansen der samtidig kan mærke presset på Biofos stige.

»Der er et klart pres, men det er vigtigt at fremhæve, at Københavns og Hvidovre Kommune både skal have 10 af 15 medejer-kommuner til at stemme ja samt sikre sig et flertal aktiepostmæssigt,« siger John Christiansen.

Den dobbeltsikring har man oprindeligt lavet for at beskytte de små kommuner, der sammen med Københavns Kommune ejer Biofos. Der skal altså noget politisk benarbejde til for København og Hvidovre, hvis man vil flytte faciliteterne med de udgifter, det vil medføre.

»Det duer ikke at bruge argumentet om, at vi kom først, for det er en politisk beslutning, om vi skal flytte eller ej,« siger direktøren, der dog godt kan se nogle langsigtede fordele i at samle alle Biofos-aktiviteter ét sted, måske på Holmene.